กรมธนารักษ์ เปิดให้เข้าชมพิพิธภัณฑ์ธนารักษ์ 5 แห่ง ช่วงเทศกาลปีใหม่ โดยไม่เก็บค่าเข้าชม ตั้งแต่วันที่ 30 ธันวาคม นี้ ถึง 15 มกราคม ปีหน้า
นายจำเริญ โพธิยอด อธิบดีกรมธนารักษ์ เปิดเผยว่า กรมธนารักษ์ จัดทำโครงการเที่ยวปีใหม่สุขใจไปกับพิพิธภัณฑ์ธนารักษ์ เพื่อมอบเป็นของขวัญปีใหม่ 2566 ให้แก่ประชาชน และยังเป็นการเผยแพร่ความรู้เกี่ยวกับพิพิธภัณฑ์กรมธนารักษ์ให้เป็นที่รู้จักแพร่หลายมากยิ่งขึ้น ด้วยการเปิดให้ประชาชน เข้าชมพิพิธภัณฑ์ ได้แก่ พิพิธภัณฑ์เหรียญกษาปณานุรักษ์ ถนนจักรพงษ์ เขตพระนคร และพิพิธบางลำพู ถนนพระสุเมรุ เขตพระนคร กรุงเทพมหานคร นอกจากนี้ ในส่วนภูมิภาค ได้แก่ พิพิธภัณฑ์ธนารักษ์ จังหวัดเชียงใหม่ , พิพิธภัณฑ์ธนารักษ์ จังหวัดขอนแก่น และพิพิธภัณฑ์ธนารักษ์ จังหวัดสงขลา ซึ่งเป็นแหล่งเรียนรู้ด้านประวัติศาสตร์เงินตรา วิวัฒนาการของเหรียญในแต่ละภูมิภาค ทั้งนี้ พิพิธภัณฑ์กรมธนารักษ์ ทั้ง 5 แห่ง ดังกล่าว จะเปิดให้เข้าชมโดยไม่คิดค่าใช้จ่าย ระหว่างวันที่ 30 ธันวาคม 2565 – 15 มกราคม 2566